ༀ་བརྒྱ་ནི་བོད་ཡིག་ཏུ་ༀ་ཡིག་བརྒྱ་ཡི་དོན་ཡིན་པ།གནས་ཆེན་ༀ་བརྒྱའི་མགོ་མཇུག་བར་དུ་རང་བྱོན་གྱི་ༀ་ཡི་མང་པོ་མཐོང་རྒྱུ་ཡོད།ད་ལོའི་དཔྱིད་གསར་དུས་ཆེན་གྱི་སྐབས་སུ་སྨྱུག་འཛིན་པས་རང་རྒྱལ་གྱི་ས་གནས་སོ་སོ་ནས་འོངས་པའི་མི་རིགས་མི་འདྲ་སྣ་ཚོགས་དང་།ད་དུང་ཕྱི་རྒྱལ་ནང་འོངས་པའི་ཡུལ་སྐོར་བ་གྲངས་ལས་འདས་པ་ཞིག་གནས་དེར་འཛོམས་ཡོད་པ་མཐོང་བྱུང་།ས་གནས་དེ་གའི་རྒན་རབས་པ་ཚོས་བཤད་པ་ལྟར་ན།གནས་རི་འདིའི་ལོ་རྟགས་ནི་མེ་ཕག་ཡིན་ཞིང་།ལོ་རྟགས་འདི་ལྟ་བུའི་གནས་བདག་ནི་ལོ་དྲུག་ཅུ་ལ་ཐེངས་མ་རེ་མ་གཏོགས་མེད་པའི་དབང་གིས་གནས་སྐོར་ལ་འོང་མཁན་ཧ་ཅང་མང་།དོག་ཅིང་གཟར་བའི་ཀྱག་ཀྱོག་གི་གནས་ལམ་དུ་དད་ལྡན་གྱི་གནས་སྐོར་བ་རྣམས་གྲལ་རིང་པོ་བསྒྲིགས་ནས་ལ་ལས་མ་ཎི་རྒྱང་འབོད་བྱེད་པ་དང་།ལ་ལས་སྐད་ཤུགས་ཆེན་པོས་གནས་ༀ་བརྒྱ་ཡག་བྱུང་བྲག་ལམ་ཞན།།ངའི་བོང་བུའི་མིག་ནང་མཆི་མ་འབབ།།ཞེས་ཟེར་ནས་གླུ་ལེན་པས་ཡིད་སེམས་སུ་དགའ་སྐྱོ་འདྲེས་མའི་ཚོར་སྣང་ཞིག་ངང་ངམ་ཤུགས་ཀྱིས་སྐྱེས།